Smernica Komisie 97/17/ES
zo 16. apríla 1997,
ktorou sa vykonáva smernica Rady 92/75/EHS, pokiaľ ide o označovanie umývačiek riadu pre domácnosť energetickými štítkami
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/75/EHS z 22. septembra 1992 o udávaní spotreby energie a iných zdrojov domácimi spotrebičmi na štítkoch a štandardných informáciách o výrobkoch [1] a najmä na jej články 9 a 12,
keďže elektrina pri používaní umývačiek riadu tvorí významnú časť celkovej spotreby energie spoločenstva; keďže zníženie spotreby energie týchto spotrebičov má veľký dosah;
keďže lepšia čistiaca a sušiaca účinnosť si často vyžaduje vyššiu spotrebu vody a energie; keďže informácia o čistiacej alebo sušiacej účinnosti zariadenia je prospešná pri vyhodnotení informácie o jeho spotrebe energie a vody; keďže toto pomôže spotrebiteľom vybrať si spotrebič, ktorý je zlučiteľný s racionálnym využívaním energie;
keďže spoločenstvo, potvrdzujúc svoj záujem na medzinárodnom systéme normalizácie spôsobilom vytvárať normy, ktoré skutočne používajú všetci partneri v medzinárodnom obchode, a na splnení požiadaviek politiky spoločenstva, vyzýva európske normalizačné organizácie, aby pokračovali v spolupráci s medzinárodnými normalizačnými organizáciami;
keďže Európsky výbor pre normalizáciu (CEN) a Európsky výbor pre normalizáciu v oblasti elektrotechniky (Cenelec) sú orgánmi uznávanými za kompetentné na prijímanie harmonizovaných noriem v súlade so všeobecnými smernicami pre spoluprácu medzi Komisiou a týmito dvomi orgánmi podpísanými 13. novembra 1984; keďže v zmysle tejto smernice harmonizovaná norma je technická špecifikácia (európska norma alebo harmonizačný dokument) prijatá Cenelecom na základe postúpenia (mandátu) z komisie v súlades ustanoveniami smernice Rady 83/189/EHS z 28. marca 1983, ktorou sa ustanovuje postup poskytovania informácií v oblasti technických noriem a predpisov [2], naposledy zmenenej a doplnenej rozhodnutím Komisie 96/139/ES [3], a na základe uvedených všeobecných smerníc;
keďže opatrenia stanovené v tejto smernici sú v súlade so stanoviskom výboru ustanoveného podľa článku 10 smernice 92/75/EHS,
PRIJALA TÚTO SMERNICU:
Článok 1
1. Táto smernica sa vzťahuje na domáce umývačky riadu so sieťovým napájaním. Spotrebiče, ktoré môžu používať tiež iné zdroje energie, sú vylúčené.
2. Údaje požadované touto smernicou sa zmerajú v súlade s harmonizovanými normami, ktorých referenčné čísla boli uverejnené v Úradnom vestníku Európskych spoločenstiev a ku ktorým členské štáty uverejnili referenčné čísla národných noriem vykonávajúcich uvedené harmonizované normy. Keď sa v tejto smernici vyžaduje uvedenie údajov o hluku, tieto platia, len keď sa takéto údaje požadujú podľa článku 3 smernice Rady 86/594/EHS [4]. Keď sa tieto údaje požadujú, musia sa zmerať v súlade s uvedenou smernicou.
3. Harmonizované normy uvedené v odseku 2 sa zostavia z poverenia komisie v súlade so smernicou 83/189/EHS.
4. Výrazy použité v tejto smernici, pokiaľ nie je ustanovené inak, majú rovnaký význam ako v smernici 92/75/EHS.
Článok 2
1. Technická dokumentácia uvedená v článku 2 ods. 3 smernice 92/75/EHS obsahuje:
- názov a adresu dodávateľa,
- všeobecný popis modelu, postačujúci na jeho jednoznačné rozpoznanie,
- informácie vrátane výkresov, ak sú dôležité, o hlavných konštrukčných vlastnostiach modelu a najmä položkách, ktoré významne ovplyvňujú jeho energetickú spotrebu,
- správy o príslušných meracích testoch vykonaných podľa skúšobných postupov harmonizovaných noriem uvedených v článku 1 ods. 2 tejto smernice,
- návod na obsluhu, ak je.
2. Štítok uvedený v článku 2 ods. 1 smernice 92/75/EHS sa vyhotoví tak, ako určuje príloha I k tejto smernici. Štítok sa umiestni na vonkajšej prednej alebo hornej strane spotrebiča takým spôsobom, aby bol jasne viditeľný a nezakrytý.
3. Obsah a formát katalógového listu uvedeného v článku 2 ods. 1 smernice 92/75/EHS musí byť podľa špecifikácie v prílohe II k tejto smernici.
4. Za okolností uvedených v článku 5 smernice 92/75/EHS a v prípade, že ponuka na predaj, prenajatie alebo kúpu na splátky je poskytnutá prostredníctvom tlačoviny, akou je napríklad zásielkový katalóg, táto tlačovina musí obsahovať všetky informácie uvedené v prílohe III k tejto smernici.
5. Triedy energetickej účinnosti, čistiacej účinnosti a sušiacej účinnosti sa určia v súlade s prílohou IV.
Článok 3
Členské štáty prijmú všetky potrebné opatrenia, aby zabezpečili, že všetci dodávatelia a obchodníci zriadení na ich území si splnia povinnosti podľa tejto smernice.
Článok 4
1. Členské štáty prijmú a uverejnia právne a správne predpisy potrebné na splnenie tejto smernice do 15. júna 1998. Ihneď o tom informujú komisiu. Uvedené predpisy sa uplatňujú od 1. júla 1998.
Členské štáty však až do 31. decembra 1998 povolia:
- umiestňovanie na trhu, obchodovanie a/alebo vystavovanie výrobkov, a
- rozširovanie tlačovín uvedených v článku 2 ods. 4,
ktoré nie sú v súlade s touto smernicou.
Pri prijímaní týchto predpisov členské štáty priamo v nich uvedú odkaz na túto smernicu, alebo ho uvedú v čase ich úradného uverejnenia. Spôsob odkazu schvália členské štáty.
2. Členské štáty oznámia komisii znenie vnútroštátnych právnych predpisov, ktoré prijmú v oblasti, na ktorú sa vzťahuje táto smernica.
Článok 5
Táto smernica nadobudne účinnosť dvadsiaty deň nasledujúci po jej uverejnení v Úradnom vestníku Európskych spoločenstiev.
Článok 6
Táto smernica je adresovaná členským štátom.
V Bruseli 16. apríla 1997